text: Interessante opgør venter i pokalturneringen
  11 august 2017 kl. 11.01
  Så er der blevet trukket lod til 2. runde i pokalturneringen i fodbold – De Syd- og Sønderjyske hold har flere interessante opgør i vente
  Fredag middag blev der trukket lod til anden runde i DBU Pokalen, den danske pokalturnering i fodbold.
  Pokalturneringen giver traditionen tro de små hold mulighed for at møde de store. Det er bestemt heller ikke nogen undtagelse i år.
  Agerbæk SF/Starup IF, der til dagligt spiller i Jyllandsserien, får helt sikkert deres sag for. De trak nemlig Randers FC fra Danmarks bedste fodboldrække, Alka Superligaen.  
  1.divisions mandskabet FC Fredericia, der bankede Esbjerg FB ud af turneringen med hele 4-0, skal møde Romdrup-Klarup Gymnastikforening, der spiller Serie 1.
  Vejle Boldklub skal en tur til det nordjyske og møde 2. divisionsholdet fra Jammerbugt FC.
  En af de større overraskelser i turneringens første runde var Hedensted fra Serie 1, der slog 1. divisions holdet Thisted ud. De møder Aarhus Fremad, 2. division, i næste runde.
  Kolding IF fra 2. division møder Hobro fra Superligaen.
  Det sidste pokalopgør med syd- og sønderjysk islæt er Varde fra Danmarksserien, der også får noget at se til, når de møder AC Horsens.
  Sønderjyske træder først ind i 3. runde på grund af deres placering i Superligaen i den seneste sæson.
  